eetverslawing – toortsie.com
September 21, 2021 ~ Toortsie	~ 4 Kommentaar
Oktober 7, 2015 Oktober 7, 2015 ~ Toortsie	~ 9 Kommentaar
Ek en myself is weer vandag erg aan die babbel. Die woorde kom en kom en kom net. Sommer oor alkoholisme en ander verslawings.
Die ding is, geen mens weet vooraf hoe sy liggaam op 'n sekere substans gaan reageer nie. Die een persoon kan 'n glasie rooi wyn drink en dit maak niks aan hom nie. Die ander een kan die voorneme hê om net een glasie te drink, maar… Dis soos 'n ryloper wat jy oplaai. Die een ryloper ry rustig saam en klim af waar jy hom aflaai, die ander ryloper hou skielik 'n rewolwer teen jou kop, en sê: "Maak soos ek sê." Ongelukkig weet jy nie vooraf watter een van die twee dit is nie. Net so met die drank. As jy in die tweede groep is, is dit of die eerste glasie jou "hijack", hy neem beheer van jou oor. Alkoholisme is 'n siekte, hy is altyd deel van jou, selfs al hou jy op met drink. Daarom het 'n droë alkoholis dit net soveel moeiliker as 'n ander persoon as hy met drank in aanraking kom.
As ek vir mense in die verlede gesê het, ek het 'n kosverslawing, het hulle gedink ek maak 'n grap, terwyl ek eintlik doodernstig was. Sommige tye kan 'n mens dit beheer, ander tye neem dit net oor. Soms het dit vir my gevoel ek wil net alles wat eetbaar is met albei hande nader gryp, en dit verorber, net om vir nóg lus te wees. Kosverslawing se negatiwe gevolge lyk anders as alkoholisme, of dwelmverslawing. Maar met kosverslawing kan 'n mens ook 'n te groot prys betaal. Eerstens word jy natuurlik vet, en as jy vet genoeg word, vetsugtig. Jy voel ongemaklik in jou klere, ongemaklik in jou lyf, kry negatiewe opmerkings van mense, jou selfbeeld ly daaronder. Maar daar is baie meer daaraan. Saam met vetsugtigheid is die kans ekstra groot dat jy hoë cholesterol sal ontwikkel, diabetes, hartvatsiektes, hoë bloeddruk. Mense besef deesdae nie meer watter GROOT siektes dit is nie. Hierdie siektes word saam met kanker onder die groot siektes gesien. Ja, medikasie kan dit in 'n mate beheer, maar dis steeds groot en gevaarlike siektes.
Eintlik, waaroor ek en myself gesels het, is 'n keer wat ons, net na middagete na 'n kaasfabriek was en wat ek myself so moes inhou om nie die hele fabriek se kaas op te eet nie! Dit was nog vóór banting. Vreemd, deesdae sal ek af en toe 'n dag kry wat ek heeldag lus kry vir peusel, maar eintlik gebeur dit nie meer nie. Die ryker, regte kos het beslis 'n goeie uitwerking!